ธปท.ยันสภาพคล่องสูงดอกเบี้ยไทยไม่ตามโลก
ผู้ว่าการ ธปท.ยันอัตราดอกเบี้ยไทยไม่จำเป็นต้องเดินตามตลาดเงินโลก ขณะนี้สภาพคล่องสูงมาก
29 เม.ย. 2559

ผู้ว่าการ ธปท.ยันอัตราดอกเบี้ยไทยไม่จำเป็นต้องเดินตามตลาดเงินโลก ขณะนี้สภาพคล่องสูงมาก
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า การกำหนดอัตราดอกเบี้ยไม่จำเป็นต้องเดินตามทิศทางของตลาดโลก เพราะเป็นเครื่องมือที่แต่ละประเทศจะนำมาใช้ในการแก้ไขปัญหาของตัวเองและมีขีดจำกัด ดังนั้นนโยบายที่ควรให้ความสำคัญมากกว่าคือการปรับโครงสร้างทางเศรษฐกิจและ นโยบายด้านการคลังที่จะช่วยให้เกิดการฟื้นตัวอย่างยั่งยืน เพราะสภาวะการเงินในขณะนี้ไม่ได้เป็นอุปสรรคต่อการฟื้นตัวทางเศรษฐกิจเนื่องจากมีสภาพคล่องส่วนเกินเป็นจำนวนมาก
“ถ้าเราไปหวังพึ่งนโยบายการเงินมากๆ แล้วทำโดยไม่มีขีดจำกัด อัดฉีดสภาพคล่องเข้าระบบมากขึ้นเรื่อยๆ ธนาคารกลางเองอาจเป็นคนทำให้เกิดปัญหาฟองสบู่ เกิดความเปราะบางในระยะยาวได้” นายวิรไท กล่าว
สำหรับสถานการณ์ของประเทศไทยขณะนี้ถือว่ามีเสถียรภาพทางเศรษฐกิจ เนื่องจากมีกันชนที่ดีในเรื่องทุนสำรองระหว่างประเทศอยู่ในระดับที่สูงกว่า หนี้ต่างประเทศระยะสั้นถึง 3 เท่า ทำให้ภาวะเศรษฐกิจในประเทศไม่ได้รับผลกระทบจากความผันผวนของเศรษฐกิจโลก เหมือนประเทศเศรษฐกิจเกิดใหม่